Adversitatea personajului față de ideologia fascistă i-a adus deportarea în lagărul de la Târgu Jiu și l-a făcut să lupte pe frontul antifascist, convins că luptă împotriva „totalitarismului, arbitrariului, nebuniei” ale unui regim politic care a deturnat energiile oamenilor de la problemele spiritului către ură și agresivitate. Odată încheiat războiul, profesorul Cristian s-a consacrat activității științifice, considerând că medicina este superioară frământărilor politice ale timpului, dar respectarea eticii profesionale și demnitatea morală l-au făcut să intre în conflict cu autoritățile comuniste: mai întâi a refuzat să falsifice un raport de expertiză medico-legală și apoi a oferit îngrijiri medicale unui necunoscut care s-a dovedit ulterior că făcea parte dintr-o bandă de luptători anticomuniști. A suferit o detenție nedreaptă, fără a ceda moral în fața anchetatorilor care au încercat să-l forțeze să-și recunoască o presupusă complicitate cu banda lui Sterian.